b'\n_START_ARTICLE_\nCankarjevo priznanje\n_START_SECTION_\nZgodovina tekmovanja\n_START_PARAGRAPH_\nLeta 1976 sta Alenka Kozinc in Pavle Vozli\xc4\x8d v okviru Slavisti\xc4\x8dnega dru\xc5\xa1tva Slovenije pri\xc4\x8dela s tekmovanjem za Cankarjevo nagrado, ki se je v letih 1984/85 preimenovalo v tekmovanje za Cankarjevo priznanje. Najprej so se tekmovalci pomerili samo na republi\xc5\xa1kem tekmovanju, nato pa se je leta 1979 pri\xc4\x8dnelo tudi predhodno tekmovanje v okviru podro\xc4\x8dnih slavisti\xc4\x8dnih dru\xc5\xa1tev. V \xc5\xa1olskem letu 1981/82 so se tekmovanja organizirala na \xc5\xa1olski ravni in potekala na dveh zahtevnostnih stopnjah. Na prvi so sodelovali u\xc4\x8denci 8. razreda, na drugi pa dijaki srednjih \xc5\xa1ol. Do sprememb je pri\xc5\xa1lo leta 1984, ko se republi\xc5\xa1ko tekmovanje preimenuje v vseslovensko, ker lahko tekmujejo tudi zamejski Slovenci. \xc5\xa0e istega leta srednje\xc5\xa1olsko zahtevnostno stopnjo razdelijo na vi\xc5\xa1jo in ni\xc5\xbejo stopnjo. Na drugi stopnji tekmujejo dijaki 1. in 2. letnika, na tretji stopnji pa dijaki 3. in 4. letnikov. Leta 1991 pri\xc4\x8dne izhajati zbornik, ki nato izhaja vsakoletno. Osnutek pravilnika je bil sprejet 1990, nato pa v letih 1995/96 sprejmejo Nov pravilnik, ki ukinja podro\xc4\x8dno tekmovanje, tako da se najbolj\xc5\xa1i s \xc5\xa1olskih tekmovanj uvrstijo kar na vseslovensko tekmovanje. Leta 1997 Slavisti\xc4\x8dno dru\xc5\xa1tvo Slovenije in Zavod Republike Slovenije za \xc5\xa1olstvo prilagodita pravilnik drugim \xc5\xa1olskim tekmovanjem v znanju. _NEWLINE_Tekmovanje za Cankarjevo priznanje sta od za\xc4\x8detka organizirala Zavod RS za \xc5\xa1olstvo in Slavisti\xc4\x8dno dru\xc5\xa1tvo Slovenije. Vodili in usmerjali so ga \xc4\x8dlani Upravnega odbora Slavisti\xc4\x8dnega dru\xc5\xa1tva Slovenije, \xc4\x8dlani podro\xc4\x8dnih slavisti\xc4\x8dnih dru\xc5\xa1tev in pedago\xc5\xa1ki svetovalci za slovenski jezik Zavoda RS za \xc5\xa1olstvo. Soorganizatorji tekmovanja so bili tudi u\xc4\x8ditelji sloven\xc5\xa1\xc4\x8dine v osnovnih in srednjih \xc5\xa1olah ter ravnatelji in ravnateljice teh \xc5\xa1ol. Leta 2007 je Zavod RS za \xc5\xa1olstvo odstopil od nadaljnjega  soprirejanja tekmovanja. Slavisti\xc4\x8dno dru\xc5\xa1tvo Slovenije ob premajhni podpori Ministrstva za \xc5\xa1olstvo in \xc5\xa1port ni zmoglo organizirati tekmovanja, zato je podalo izjavo za javnost o neizvedbi Tekmovanja za Cankarjevo priznanje v \xc5\xa1olskem letu 2007/08. Zadnja leta tekmovanje po odlo\xc4\x8ditvi Ministrstva za \xc5\xa1olstvo in \xc5\xa1port ponovno organizira Zavod RS za \xc5\xa1olstvo. V komisiji sodeluje tudi predstavnik Slavisti\xc4\x8dnega dru\xc5\xa1tva. Od takrat naprej se  pojavljajo tako pohvale kot tudi kritike v zvezi s te\xc5\xbeavnostjo tekmovanja.\n_START_SECTION_\nVsebina tekmovanja\n_START_PARAGRAPH_\nNekdaj so temo izbirali izbirali \xc4\x8dlani upravnega odbora Slavisti\xc4\x8dnega dru\xc5\xa1tva Slovenije in svetovalci za slovenski jezik Zavoda RS za \xc5\xa1olstvo. Upo\xc5\xa1tevali so tudi predloge organizatorjev tekmovanj s \xc5\xa1ol. Zadnja leta je bil glavni koordinator Vlado Pirc, ki je vsako leto pripravljal seminar z aktualno tematiko tekmovanja. Vsebina na\xc4\x8deloma presega obseg u\xc4\x8dnega na\xc4\x8drta in je naslonjena na leposlovna besedila dostopna v knji\xc5\xbenici.'